京師送王頤殿丞
作者：蘇轍
朝代：宋

paragraphs: 憶遊長安城，皆飲毋卿宅。
身雖坐上賓，心是道路客。
笑言安能久，車馬就奔迫。
城南南山近，勝絕聞自昔。
徘徊竟莫往，指點煩鞭策。
道傍古龍池，深透河渭澤。
山行吾不能，愧此纔咫尺。
壯哉誰開鑿，千頃如一席。
參差山麓近，滉蕩波光射。
君時在池上，俗事厭紛劇。
望門不敢叩，恐笑塵土迹。
自從旅京城，所向愈無適。
君來曾未幾，已復向南國。
扁舟出淮汴，唯見江海碧。
野人處城市，長願有羽翮。
脫身相從遊，未果聊自責。